b"\n_START_ARTICLE_\nThomas Savery\n_START_SECTION_\n\xc5\xbdivljenje in delo\n_START_PARAGRAPH_\nThomas Savery se je v za\xc4\x8detku ukvarjal predvsem s tehniko in strojegradnjo za uporabo v mornarici. Izdelal je enega zgodnjih lopatnih koles. Nato se je za\xc4\x8del zanimati za \xc4\x8drpalne stroje._NEWLINE_2. julija 1698 je patentiral zgodnjo obliko parnega stroja. Podrobnosti o stroju je objavil leta 1702 v knjigi Rudarski prijatelj (Miner's Friend). Tu je trdil, da bi bilo mo\xc4\x8d s tak\xc5\xa1nim strojem \xc4\x8drpati vodo iz rudnikov. Saveryjeva \xc4\x8drpalka ni imela bata, temve\xc4\x8d je za dvigovanje vode uporabljala kombinacijo zra\xc4\x8dnega tlaka in tlaka stisnjene vodne pare. Delovanje zra\xc4\x8dnega tlaka je bilo za dvig vodnega stolpca omejeno na pribli\xc5\xbeno 30 \xc4\x8devljev (9,1 m). U\xc4\x8dinkovitost \xc4\x8drpalke bi bilo mo\xc4\x8d izbolj\xc5\xa1ati na 50 \xc4\x8devljev (15,2 m) z uporabo parnega tlaka, vendar je ta tlak vr\xc5\xa1il dodatni tlak na kotel, kar je onemogo\xc4\x8dilo izbolj\xc5\xa1avo. Stroj tako ni bil sposoben dvigati vodo iz globine rudnika. Edine znane delovne ina\xc4\x8dice so uporabili za \xc4\x8drpanje vode pri vodni oskrbi Londona._NEWLINE_Savery je leta 1712 za\xc4\x8del poslovno sodelovati s Thomasom Newcomnom pri razvoju Newcomnove izbolj\xc5\xa1ane razli\xc4\x8dice parnega stroja. Ta je deloval le na zra\xc4\x8dni tlak in se je tako izognil nevarnostim visokega parnega tlaka in je uporabljal tudi batno izvedbo, ki jo je leta 1690 izumil Francoz Denis Papin, s \xc4\x8dimer je bil izumljen prvi parni stroj, ki je bil sposoben \xc4\x8drpati vodo iz globokih rudnikov."